**SPrÁva o Účasti verejnosti na Tvorbe právnych Predpisov**

Návrh nariadenia vlády Slovenskej republiky, ktorým sa dopĺňa národný zoznam území európskeho významu je výsledkom mapovania a terénneho prieskumu (v rokoch 2018 – 2020) lokalít výskytu biotopov a druhov európskeho významu, pre ktoré má Slovenská republika podľa záverov rokovaní s Európskou komisiou doplniť nové územia. V tomto procese bola zapojená odborná verejnosť, experti na jednotlivé druhy či biotopy.

Dotknuté ministerstvá, inštitúcie v ich riadení - správcovia štátnych pozemkov (poľnohospodárstvo, lesné a vodné hospodárstvo, ťažobná činnosť, doprava, obrana štátu), ako aj Slovenská poľovnícka komora a Slovenský rybársky zväz – Rada boli (v roku 2020 a 2021) o návrhoch informovaní na 55 prerokovaniach, ktoré zvolalo Ministerstvo životného prostredia Slovenskej republiky (MŽP SR) v súčinnosti so Štátnou ochranou prírody Slovenskej republiky (ŠOP SR).

Následne MŽP SR zvolalo spolu 154 prerokovaní k jednotlivým lokalitám, pričom oznámenia o návrhu ich zaradenia do národného zoznamu ÚEV boli zverejnené na úradnej tabuli MŽP SR. Všetky dotknuté obce boli osobitným listom MŽP SR požiadané o zverejnenie oznámení na svojich úradných tabuliach, pričom MŽP SR tento postup oznámilo aj elektronicky a telefonicky. Súčasťou oznámení boli pozvánky na prerokovania konané spravidla v dotknutých obciach s uvedením mapy danej lokality a zoznamu parciel podľa evidencie registra C i registra E katastra nehnuteľností a s vyznačením súčasného stupňa ochrany a stupňa ochrany navrhnutého v danej lokalite alebo jej časti. Vedením rokovaní MŽP SR poverilo okresné úrady v sídle kraja, ktoré z rokovaní vyhotovili písomné záznamy.

Verejnosť mala možnosť vyjadriť sa v rámci prerokovaní a rovnako aj následne. Pripomienky boli zasielané na MŽP SR, okresné úrady, ako aj na ŠOP SR, boli zaevidované a náležite zohľadnené pri príprave návrhu nariadenia. Zapracované boli predovšetkým požiadavky na vymedzenie lokalít a spresnenie ich hraníc s ohľadom na už schválené územné plány obcí. Prevažná časť pripomienok však bola vyjadrením všeobecného nesúhlasu a to aj v prípade, že v lokalitách nebola navrhnutá zmena stupňa ochrany. Pripomienky boli vyhodnotené v záznamoch z rokovaní, ktoré okresné úrady zverejnili alebo zaslali písomne. MŽP SR pripravilo takmer tisíc písomných odpovedí na podnety subjektov.

Verejnosť bola o príprave návrhu nariadenia vlády informovaná aj prostredníctvom predbežnej informácie zverejnenej v informačnom systéme verejnej správy Slov-Lex ([https://www.slov-lex.sk/legislativne-procesy/SK/PI/2021/28).](https://www.slov-lex.sk/legislativne-procesy/SK/PI/2021/280)

.